L'Institut Nacional d'Educació Física de Catalunya (INEFC), d'acord amb les directrius generals del Govern, estableix un pla de beques per a la formació de personal investigador en l'àmbit de l'educació física i l'esport i les ciències aplicades a l'esport.
Atès que la Llei 14/2011, d'1 de juny, de la ciència, la tecnologia i la innovació, estableix el marc per al foment de la recerca científica i tècnica amb l'objecte fonamental de promoure la recerca, el desenvolupament experimental i la innovació com a elements sobre els quals ha de basar-se el desenvolupament sostenible i el benestar social.
La llei disposa d'un títol específic destinat als recursos humans dedicats a la recerca i una secció dedicada a la contractació del personal investigador de caràcter laboral, on regula el contracte per al personal investigador predoctoral en formació.
Ateses les competències que en matèria d'investigació preveu la Llei 11/1984, de 5 de març, de creació de l'organisme autònom Institut Nacional d'Educació Física de Catalunya;
Atès el que estableixen el capítol 9 del Text refós de la Llei de Finances públiques de Catalunya, aprovat pel Decret legislatiu 3/2002, de 24 de desembre, i la Llei 38/2003, de 17 de novembre, general de subvencions;
En ús de les atribucions que em confereix la normativa vigent,
Aquesta Ordre té per objecte aprovar les bases generals reguladores del procediment per a la concessió i renovació de beques per a la contractació de personal investigador novell, com a personal investigador predoctoral en formació dins l'àmbit de l'educació física i l'esport i les ciències aplicades a l'esport, destinades a l'INEFC, que figuren en l'annex d'aquesta Ordre.
Les contractacions mitjançant les quals es formalitzen les beques concedides o renovades es relacionen amb els àmbits següents:
a) Activitat física i esport com a eina per a la promoció de la salut en la població general.
b) Esport i rendiment: amb l'objectiu d'optimitzar el rendiment esportiu amb
c) Activitat física: societat, dret, gestió i medi ambient.
d) Educació física i esport en la infància i l'adolescència.
e) Adaptabilitat funcional a l'activitat física i esport.
Les situacions jurídiques de beca i de contracte, de vigència anual, creades a l'empara de la convocatòria efectuada per la Resolució PRE/2878/2011, de 12 de desembre, per la qual s'obre convocatòria per a la concessió i renovació de beques i ajuts per a la formació i contractació de personal investigador novell dins l'àmbit de l'educació física i l'esport i les ciències aplicades a l'esport, destinades a l'INEFC, al Centre d'Alt Rendiment i al Consell Català de l'Esport per a l'any 2012, continuaran regint-se, fins a la seva finalització, per les bases generals i específiques vigents en publicar-se dita convocatòria.
Es deroga l'Ordre VCP/565/2008, de 18 de desembre, per la qual s'aproven les bases generals i les bases específiques per a la concessió de beques i ajuts per a la formació i contractació de personal investigador novell i beques de col·laboració per a personal investigador, dins l'àmbit de l'educació física i l'esport i les ciències aplicades a l'esport, destinades a l'INEFC, al Centre d'Alt Rendiment (CAR) i al Consell Català de l'Esport (CCE), sens perjudici de l'establer a la disposició transitòria d'aquesta Ordre.
Les beques per a la contractació de personal investigador novell, dins l'àmbit de l'educació física i l'esport i les ciències aplicades a l'esport, destinades als dos centres de l'INEFC regulades per aquestes bases, tenen per objecte fomentar i promocionar la recerca científica en aquests àmbits.
—2 Període d'execució de les activitats i estructura
Aquest programa té una durada màxima de tres anys.
Al final de cada any, les persones candidates han de presentar una memòria del treball desenvolupat, i els objectius i el pla de treball per a l'any següent.
La renovació de les beques per a l'any següent està condicionada per la valoració positiva de les memòries, d'acord amb els criteris establerts en la convocatòria corresponent, i a la disponibilitat pressupostària.
Les persones que assoleixin la titulació de doctor o doctora durant el primer o segon any de beca no es podran presentar a la renovació per a l'any següent.
L'INEFC contractarà les persones beneficiàries d'acord amb el que preveu l'article 21 de la Llei 14/2011, d'1 de juny, de la Ciència, la Tecnologia i la Innovació, sota la modalitat de contracte predoctoral.
La durada del contracte serà d'un any i es podrà prorrogar anualment en el marc d'aquest programa fins a un màxim de 3 anys, sempre que es compleixin els requisits previstos en aquestes bases i en la corresponent convocatòria.
3.1 Podran presentar sol·licitud a les beques regulades per aquestes bases les persones físiques que compleixin els requisits següents:
a) Integrar-se en algun dels projectes de recerca avaluats de manera positiva per l'Agència de Gestió d'Ajuts Universitaris i de Recerca (AGAUR), que seran publicats al tauler d'anuncis de l'INEFC centre de Barcelona, l'INEFC centre de Lleida, prèviament a l'inici del termini de presentació de les sol·licituds de la corresponent convocatòria.
b) Trobar-se en algun dels supòsits establerts a l'article 6 del Reial Decret 99/2011, de 28 de gener, pel qual es regulen els ensenyaments oficials de doctorat, amb les singularitats següents:
Els estudis de màster o equivalent han d'haver finalitzat entre l'1 de gener del cinquè any immediatament anterior a l'any de la convocatòria i el 31 d'agost de l'any anterior al de la convocatòria esmentada.
En el cas dels estudis de grau d'una durada mínima de 300 ECTS les persones sol·licitants han d'estar en possessió del títol de grau en el moment de presentar la sol·licitud.
També poden ser persones sol·licitants les persones físiques en possessió del títol de Llicenciat, Enginyeria o Arquitectura superior que hagin obtingut la suficiència investigadora (DEA) després de l'1 de gener de 2010.
Els títols de llicenciatura, enginyeria, arquitectura, grau, diplomatura i màster obtinguts en centres estrangers han de ser validats o reconeguts.
A aquests efectes, es considerarà que un títol està reconegut quan la persona sol·licitant acredita haver estat admesa en la fase de recerca d'un doctorat.
La persona sol·licitant no pot estar en possessió de cap títol de Doctor.
c) Estar matriculada pel concepte de tutela acadèmica del Doctorat en el moment de l'acceptació de la beca.
Els programes de Doctorat han de ser d'una universitat del sistema universitari català.
d) La nota mitjana mínima de l'expedient acadèmic de la persona candidata ha de ser la següent:
Per als estudis de primer i segon cicle de llicenciatura, enginyeria o arquitectura ha de ser igual o superior a 1,60 (escala 1-4).
Per als estudis de grau ha de ser igual o superior a 1,60 (escala 1-4).
Per a la diplomatura, l'enginyeria tècnica o l'arquitectura tècnica ha de ser igual o superior a 1,60 (escala 1-4).
Aquestes notes mitjanes es calcularan d'acord amb els criteris que s'especifiquin a la resolució de convocatòria d'ajuts per a la contractació de personal investigador novell de la Generalitat de Catalunya.
3.2 Les persones sol·licitants no poden haver gaudit de cap altre beca o ajut de naturalesa anàloga d'una durada superior a 12 mesos quan finalitzi el termini de presentació de sol·licituds.
3.3 Queden excloses les persones candidates que hagin gaudit totalment o parcialment d'aquest programa en convocatòries anteriors.
3.4 Les persones que s'encarreguin de dirigir el projecte de tesi de les persones candidates d'aquest programa han de formar part del col·lectiu del professorat de l'INEFC fix o temporal acreditat i han de formar part d'un Grup de Recerca de la Generalitat de Catalunya vigent en el moment de presentar la sol·licitud.
3.5 Cada sol·licitant només podrà presentar una sol·licitud.
3.6 Les condicions per a la renovació de les beques es definiran a la mateixa convocatòria.
L'AGAUR actuarà com a entitat col·laboradora en els procediments de selecció i gestió de les beques objecte d'aquesta regulació, i assumirà les funcions acordades amb l'INEFC.
Correspon al director del organisme autònom INEFC la convocatòria de les beques, així com la interpretació de les seves bases reguladores.
Les convocatòries s'han de publicar al DOGC i han de fer referència a les bases generals aprovades per aquesta Ordre, i a la resta del contingut mínim que ha d'incorporar tota convocatòria, de conformitat amb el que disposa l'article 92.3 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
—6 Sol·licituds i documentació a presentar
6.1 Les sol·licituds es presentaran dins el termini i amb les condicions que estableixi cada convocatòria i hauran d'anar acompanyades de la documentació següent:
a) Fotocòpia compulsada del DNI o equivalent de la persona sol·licitant.
b) Quan s'actuï en nom d'altri, fotocòpia compulsada del DNI de la persona signant de la sol·licitud i documentació acreditativa de la representació amb què actua.
c) Currículum acadèmic i currículum professional en l'àmbit objecte de la convocatòria,
segons model normalitzat que es facilitarà amb l'imprès de sol·licitud, acompanyat dels documents acreditatius dels mèrits aportats.
d) Fotocòpia compulsada de l'expedient acadèmic, on consti la nota mitjana ponderada o fotocòpia compulsada de la certificació acadèmica oficial amb especificació de les qualificacions.
e) Especificació del projecte al qual es vol accedir.
f) Documents acreditatius de la formació específica requerida, si s'escau.
g) Declaració responsable del sol·licitant de no estar implicat en cap supòsit de prohibició dels que preveu l'article 13 de la Llei 38/2003, de 17 de novembre, general de subvencions.
6.2 El model normalitzat de sol·licitud es pot obtenir a les dependències del centre de l'INEFC de Barcelona (av. de l'Estadi, s/n, 08038 Barcelona), en les del centre de l'INEFC de Lleida (Partida Caparrella, s/n, 25192 Lleida) i en l'AGAUR (Passeig Lluis Companys 23, 08010 Barcelona), i també a la pàgina web de l'INEFC [URL] i de l'AGAUR [URL].
6.3 Si escau, qualsevol necessitat d'esmena de la sol·licitud s'ha de notificar a la persona interessada mitjançant la publicació al tauler d'anuncis de l'AGAUR i de l'INEFC d'una diligència del/de la director/a executiu/iva amb la relació de documentació bàsica i documentació no bàsica que cal esmenar.
La diligència n'ha d'indicar els motius i hi ha de fer constar que, en el cas que no esmeni la sol·licitud pel que fa a la documentació bàsica, en el termini de deu dies a comptar de l'endemà de la publicació de la diligència corresponent al tauler d'anuncis de l'AGAUR i de l'INEFC, s'entén que les persones sol·licitants desisteixen de la seva sol·licitud, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Per tal de fer-ne més difusió, i només a efectes informatius, es pot consultar el contingut d'aquesta diligència a la pàgina web de l'AGAUR i de l'INEFC.
6.4 La presentació de la sol·licitud comporta l'autorització a l'INEFC i a l'AGAUR per obtenir i contrastar les dades necessàries amb els organismes públics, centres de recerca o universitats que correspongui en cada cas i, en especial, amb l'Agència Estatal d'Administració Tributària i/o qualsevol altra administració, amb l'objectiu de resoldre satisfactòriament la convocatòria.
En el cas que hi hagin dificultats tècniques que impedeixin o dificultin la cessió de dades es podran requerir els documents a la personal sol·licitant.
—7 Determinació dels projectes per incorporar els beneficiaris
Dins del marc de recerca i desenvolupament, l'INEFC a través dels centres de Barcelona i Lleida, ofereixen la participació en els projectes de recerca i desenvolupament impulsats per les persones responsables acadèmiques de la recerca en els respectius centres.
En aquest sentit, les beques que preveuen aquestes bases tenen per objecte la incorporació de les persones beneficiàries en projectes de recerca i desenvolupament que tenen l'avaluació positiva prèvia gestionada per l'AGAUR, relacionats amb els àmbits de l'educació física i l'esport i les ciències aplicades a l'esport.
Aquests projectes de recerca que poden ser objecte de les corresponents beques seran publicats al tauler d'anuncis de l'INEFC centre de Barcelona, l'INEFC centre de Lleida, prèviament a l'inici del termini de presentació de les sol·licituds que marquin les convocatòries anuals.
8.1 Els principis generals aplicats a l'avaluació i selecció de les sol·licituds de totes les convocatòries seran els d'objectivitat, independència i qualitat de les avaluacions.
D'acord amb els mecanismes i criteris que estableix el marc del Pla de recerca i innovació de Catalunya, es tindrà en compte:
a) La nota mitjana ponderada de l'expedient acadèmic de la llicenciatura, grau o diplomatura (30%).
b) La valoració del grup de recerca on s'integra la persona candidata (30%).
d) La priorització de les persones candidates s'estableix segons la puntuació obtinguda de la suma dels tres apartats anteriors.
La puntuació màxima final s'expressa en una escala de l'1 al 10.
La llista de priorització de la comissió de selecció serà única.
8.2 La selecció de persones candidates la realitzarà una comissió de selecció, que estarà formada per una persona en representació del centre de l'INEFC de Barcelona, una persona en representació del centre de l'INEFC de Lleida, una persona en representació de l'AGAUR, i una persona en representació de la direcció de l'INEFC, que n'exercirà la presidència.
La comissió de selecció ha d'estendre acta de les seves deliberacions i ha de formular la seva proposta de concessió al director de l'INEFC, a través de la persona que exerceix la gerència de l'INEFC, que actua com a òrgan instructor.
La comissió de selecció podrà comptar amb les persones assessores que consideri convenient, amb veu però sense vot.
La comissió de selecció podrà elaborar una llista de reserva entre els candidats per cobrir les renúncies que es produeixin entre els beneficiaris de nova concessió, així com les derivades de la no presentació del document d'acceptació o altres causes.
Aquesta llista es publicarà juntament amb la resolució de concessió.
La comissió de selecció dirimirà sobre qualsevol altra incidència relacionada amb la convocatòria.
9.1 La concessió de les beques es fa per resolució del director de l'INEFC, que s'ha de dictar en un termini màxim de tres mesos a comptar des de la data de la publicació de la corresponent convocatòria.
La comissió de selecció es reunirà dins els 30 dies següents a la finalització del termini de presentació de sol·licituds i formularà, dins el mateix termini, la proposta de concessió, degudament motivada, al director de l'INEFC, a través de la persona que exerceix la gerència de l'INEFC.
9.2 La resolució de concessió i/o de denegació s'ha de notificar individualment a la persona interessada per qualsevol mitjà que permeti tenir constància de la seva recepció, en els termes i d'acord amb els requisits que preveuen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
9.3 Sens perjudici de l'obligació d'emetre resolució, transcorregut el termini de tres mesos a comptar de la data de publicació de la corresponent convocatòria, sense que les sol·licituds presentades hagin estat resoltes i notificades a la persona interessada, aquesta podrà entendre que la seva sol·licitud ha estat desestimada, de conformitat amb l'article 55.1a) de la Llei 26/2010, de 3 d'agost, de règim jurídic i de les administracions públiques de Catalunya.
9.4 Les beques que es puguin concedir no generen cap dret quant a la concessió d'altres beques i ajuts en exercicis futurs.
Les resolucions es publicaran al DOGC sempre que l'import individualment considerat sigui igual o superior a 3.000 euros, amb indicació de la convocatòria, la identificació de la persona beneficiària, el crèdit pressupostari al qual s'imputa, la quantitat concedida i la finalitat.
11.1 La condició de persona beneficiària s'obté en el moment de l'acceptació de la beca.
L'acceptació es formalitza mitjançant un document normalitzat que haurà de signar la persona beneficiària, en el qual s'ha de comprometre a complir totes les condicions explicitades tant en aquestes bases reguladores com en la corresponent convocatòria.
11.2 Les persones beneficiàries que no hagin presentat el document d'acceptació dins el termini màxim d'un mes a comptar des de la data de la notificació de la resolució de concessió, s'entendrà que hi renuncien.
La resolució, si escau, ha de declarar la circumstància que ha motivat la renúncia i el seu emparament jurídic i s'ha de notificar a la persona interessada amb el peu de recurs corresponent.
Al document d'acceptació de la beca cal que hi consti el contingut següent:
a) El vistiplau del director del centre a la incorporació del beneficiari.
b) El vistiplau de l'investigador principal del grup de recerca on s'integrarà el beneficiari quan s'incorpori.
c) El vistiplau del director de tesi del beneficiari a la viabilitat del projecte de treball de tesi presentat amb la sol·licitud.
d) El vistiplau del tutor a la idoneïtat del candidat dins el programa de doctorat que correspongui.
e) Còpia compulsada de la matrícula de doctorat.
11.3 La persona beneficiària també haurà de presentar una còpia compulsada del DNI o del passaport acompanyat del número NIE o la targeta d'autorització d'entrada per a estrangers.
11.4 El document d'acceptació de la beca i la resta de documentació s'ha de presentar als registres generals dels centres de Barcelona i de Lleida de l'INEFC (centre de Barcelona: avinguda de l'Estadi, s/n, 08038 Barcelona; centre de Lleida: Partida Caparrella, s/n, 25192 Lleida), i a l'Agència de Gestió d'Ajuts Universitaris i de Recerca (AGAUR), Via Laietana, 28, 2a planta, 08003 Barcelona, o bé per qualsevol dels mitjans que preveu l'article 38 de la Llei 30/1992, de règim jurídic de les administracions públiques i del procediment administratiu comú.
—12 Obligacions de la persona beneficiària
12.1 La persona beneficiària queda obligada a:
a) Complir les condicions d'aquestes bases reguladores.
b) Realitzar l'activitat que fonamenta la concessió i acreditar-ho davant els òrgans competents per raó de la matèria.
c) Justificar el compliment de l'objecte de la beca en els termes que preveuen aquestes bases.
d) Conservar els justificants originals i l'altra documentació relacionada amb la beca durant un període mínim de 5 anys.
e) Proposar a l'òrgan competent per raó de la matèria qualsevol canvi que, d'acord amb la normativa vigent, es pugui produir, sense variar-ne la finalitat.
f) Comunicar a l'INEFC altres beques i ajuts sol·licitats o concedits per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat i qualsevol altra alteració produïda, per tal que se'n pugui avaluar la compatibilitat.
g) Facilitar tota la informació que li sigui requerida per l'INEFC, la Intervenció General de la Generalitat, la Sindicatura de Comptes i els altres organismes competents en la matèria, d'acord amb la normativa vigent.
h) Sotmetre's a les actuacions de comprovació i a les de control que els òrgans competents de l'Administració considerin oportunes, d'acord amb la legislació vigent.
i) Adoptar les mesures de difusió que estableix la base 20 d'aquest annex.
j) Atendre el règim intern de l'organisme o la institució on porti a terme les seves activitats.
k) Fer constar en la producció escrita derivada del treball realitzat l'expressió:
"Amb el suport de la Secretaria General de l'Esport de la Generalitat de Catalunya".
l) Demanar autorització director de l'INEFC per fer qualsevol canvi, viatge, estada o incidència que afecti el desenvolupament de la beca i el pla de treball.
Aquestes autoritzacions seran comunicades puntualment per part de l'INEFC a l'AGAUR.
m) Comunicar les renúncies mitjançant escrit motivat adreçat al director de l'INEFC.
n) En relació amb les persones becades estrangeres, la beca serà efectiva en el moment que es presentin a l'AGAUR els permisos legalment establerts d'estada al país, si s'escau.
De manera excepcional, el termini per a la presentació d'aquesta documentació serà de tres mesos a partir de la data d'inici.
12.2 Són drets de les persones beneficiàries:
a) Obtenir de l'INEFC la col·laboració i el suport necessaris per al desenvolupament normal dels seus estudis de doctorat i el programa de recerca.
b) Utilitzar els serveis que ofereix el centre i participar en el conjunt de les seves activitats d'acord amb la seva normativa interna.
c) Incorporar-se al centre o departament i, si escau, al grup de recerca i dur a terme les activitats que es tenen en compte en el seu programa de doctorat o de formació en la recerca i complir els objectius del programa de formació i les directrius establertes pel director de tesi.
d) Impartir el programa de col·laboració docent establert per la institució que acull la persona beneficiaria amb un màxim de 30 hores anuals el primer any o de 60 hores per als dos següents.
Aquestes col·laboracions hauran de ser certificades pels departaments implicats a efectes de currículum.
Aquesta col·laboració docent en cap cas no significarà la responsabilitat de la persona beneficiaria sobre l'assignatura ni la seva programació.
12.3 Els drets i deures que preveuen els articles 5 i 6, respectivament del Reial decret 63/2006, de 27 de gener, pel qual s'aprova l'Estatut del personal investigador en formació.
—13 Obligacions del centre receptor
El centre es compromet a complir el següent:
a) Proporcionar a la persona beneficiària el suport que calgui i facilitar els mitjans o equips que siguin necessaris per a l'exercici normal de la seva activitat.
b) Vetllar pel desenvolupament adequat del programa de formació del beneficiari; no se li podrà exigir la realització de cap altra activitat que no estigui relacionada amb el seu treball de tesi doctoral.
c) Certificar la incorporació del beneficiari en el termini d'una setmana, tant pel que fa a nova concessió com a les renovacions.
d) Vetllar pel règim d'incompatibilitats i informar puntualment l'AGAUR de les incidències i autoritzacions que es puguin produir.
e) Informar l'AGAUR de les autoritzacions de desplaçaments, dels canvis, dels viatges o estades i de les incidències que afectin el desenvolupament de l'activitat i el pla de treball.
f) Les obligacions que figuren a l'article 7 del Reial decret 63/2006, de 27 de gener, pel qual s'aprova l'Estatut del personal investigador en formació.
14.1 Les persones beneficiàries han de presentar la documentació següent:
a) La memòria justificativa de tot el treball realitzat en el període d'execució del programa, on consti l'assoliment efectiu dels objectius.
b) Una memòria de totes les publicacions, els articles i els treballs que puguin derivar de la tasca realitzada i els resultats obtinguts.
14.2 El termini màxim de presentació d'aquesta documentació justificativa finalitzarà un cop transcorregut un mes des de la data de finalització del període anual d'execució de l'activitat.
14.3 La documentació justificativa s'ha de presentar als registres generals dels centres de Barcelona i de Lleida de l'INEFC (centre de Barcelona: avinguda de l'Estadi, s/n, 08038 Barcelona; centre de Lleida: Partida Caparrella, s/n, 25192 Lleida), i a l'Agència de Gestió d'Ajuts Universitaris i de Recerca (AGAUR), Via Laietana, 28, 2a planta, 08003 Barcelona, o bé per qualsevol dels mitjans que preveu l'article 38 de la Llei 30/1992, de règim jurídic de les administracions públiques i del procediment administratiu comú.
15.1 El pagament de les beques es farà en 12 mensualitats.
El primer pagament es tramitarà amb la presentació prèvia del document d'acceptació, de la certificació del professor tutor responsable conforme el beneficiari ha iniciat l'activitat i amb la signatura del corresponent contracte laboral.
15.2 L'import de les beques es determinarà en la corresponent convocatòria anual.
El gaudiment d'aquest programa implica que l'INEFC es farà càrrec del preu públic establert per a la direcció, tutela i avaluació continuada de la tesi doctoral, en que es matriculin els beneficiaris cada curs acadèmic.
15.4 En cas que del projecte de recerca derivi una tesi doctoral durant el període en què s'està becat o en els sis mesos posteriors, l'autor o autora l'ha d'incloure al TdX, gestionat pel CBUC i el Centre de Supercomputació de Catalunya.
L'acreditació d'aquest tràmit dóna dret a un ajut addicional per a l'autor o autora de la tesi doctoral amb una qualificació mínima de notable.
Les corresponents convocatòries anuals determinaran l'import d'aquest ajut.
A aquests efectes, el beneficiari comunicarà a l'INEFC aquesta circumstància, que acreditarà documentalment.
15.5 Els conceptes econòmics vinculats a les beques cotitzen l'IRPF i altres impostos, d'acord amb la legislació vigent.
16.1 La condició de beneficiari d'aquest programa és incompatible amb qualsevol altra beca, ajut o fons obtingut pel mateix objecte.
16.2 No podran resultar beneficiàries les persones sol·licitants que gaudeixin o hagin gaudit d'altres beques i ajuts predoctorals equivalents, per un període mínim d'un any, destinades a incorporar-se a grups de recerca que preferentment desenvolupin un projecte d'R+D, a la realització de programes de doctorat o la lectura de la tesi doctoral.
16.3 La condició de persona beneficiaria d'aquest programa és incompatible amb vinculacions contractuals o estatutàries que puguin restar exclusivitat a la dedicació a la recerca.
16.4 Podran ser autoritzades només les percepcions que procedeixin de tasques docents (cursos, conferències o ponències) o de recerca (llibres o articles) directament associades amb la recerca duta a terme per la persona beneficiària, sempre que tinguin caràcter esporàdic i no habitual.
Aquestes activitats no podran superar el 30% de l'import anual brut íntegre de la beca.
Aquesta autorització correspon a l'INEFC.
16.5 La finalització de la programa no determina cap tipus de compromís per part del centre receptor en relació amb la posterior incorporació de la persona beneficiària a la plantilla del centre.
—17 Canvis, incidències i interrupcions
17.1 Quan les circumstàncies del cas així ho aconsellin i estiguin degudament motivades, el director de l'INEFC podrà resoldre sobre les incidències i autoritzar, a petició del beneficiari, alguna variació en el pla de treball i/o en el projecte proposat o en el període de gaudi de la beca, segons el cas, i també resoldre sobre qualsevol incidència que no impliqui un canvi substancial en les condicions i finalitats del programa previst.
17.2 Només en les interrupcions ocasionades per maternitat, adopció, acolliment o força major es podrà recuperar el període interromput, sempre que les disponibilitats pressupostàries ho permetin.
18.1 La renúncia a la beca s'ha de presentar per escrit motivat i adreçat al director de l'INEFC, mentre que, en cas d'impossibilitat sobrevinguda per part de la persona beneficiària de realitzar l'activitat, el director de l'INEFC podrà resoldre d'ofici sobre la revocació.
En aquests casos, les vacants podran ser adjudicades a la persona sol·licitant següent de la llista de reserva.
18.2 Les baixes que es produeixin per renúncia o altres causes entre les persones beneficiaries abans de la data que fixi la convocatòria podran ser cobertes mitjançant resolució del director de l'INEFC amb l'adjudicació de les vacants als sol·licitants que figurin a la llista de reserva i continuïn estant matriculats al programa de doctorat.
18.3 En cas que la renúncia del/de la beneficiari/a es produeixi un cop s'hagi iniciat el període de gaudi i hagi transcorregut més d'un any, aquest es podrà substituir a proposta del director/a de projecte per un altre candidat/a, previ concurs públic de la vacant, publicat en el tauler d'anuncis del centre corresponent.
El substitut/a haurà de complir els requisits de la convocatòria corresponent i obtenir una avaluació positiva per la comissió de recerca de l'entitat d'acollida corresponent.
El període de gaudi del nou candidat/a serà pel temps restant.
19.1 Les convocatòries preveuran les corresponents renovacions de les beques.
En aquest cas, el beneficiari que l'hagi sol·licitada està subjecte a les bases vigents en el moment de publicar-se la corresponent convocatòria i a allò que estableixi la mateixa convocatòria.
19.2 Les renovacions estan condicionades al compliment de tots els requisits exigits per la convocatòria i, en especial, al compliment de les obligacions assumides per la persona beneficiària en la realització de l'activitat.
—20 Propietat dels treballs, cessió de drets i difusió
20.1 La propietat intel·lectual dels treballs que es puguin derivar de l'activitat realitzada és dels seus autors.
No obstant això, l'acceptació de la beca comporta la cessió a l'INEFC dels drets d'autor necessaris per a la publicació de les memòries finals de l'activitat en qualsevol suport i en l'àmbit territorial universal, pel termini d'un any des de la seva presentació.
20.2 L'acceptació de la beca per part de les persones candidates, comporta el seu consentiment per a que el projecte de recerca s'introdueixi al dipòsit digital RECERCAT del Consorci de Biblioteques Universitàries de Catalunya (CBUC), d'acord amb els termes especificats a la llicència Creative Commons de reconeixement no comercial i sense obra derivada.
Aquesta llicència estableix que es permet copiar, distribuir i comunicar públicament l'obra, sempre que s'esmenti l'autoria original, es digui el nom de la institució que l'empara i no s'usi amb finalitats comercials ni per a cap obra derivada.
Per obra derivada s'entén el document que s'ha editat, traduït, combinat amb materials de tercers, canviat de format o modificat de qualsevol altra manera.
20.3 En cas que la persona responsable del projecte de recerca ho sol·liciti, l'INEFC pot endarrerir la publicació de la memòria científica fins a dos anys a partir de la data de presentació de la memòria final de l'activitat.
L'AGAUR, com a entitat col·laboradora, és l'encarregada d'efectuar la comprovació sobre la realització de l'activitat realitzada, d'acord amb la finalitat i els requisits que preveuen les bases reguladores aprovades per aquesta Ordre, i la resta de normativa que li és aplicable, sens perjudici de les competències de control que tenen altres òrgans de l'Administració de la Generalitat.
El director de l'INEFC pot procedir, en qualsevol moment, a la revocació total o parcial de la beca concedida si, amb l'informe motivat previ de la persona que exerceix la tutela, amb el vistiplau del director del centre i amb l'audiència prèvia a la persona interessada, l'actuació de la persona beneficiària no s'ajusta a les bases de la convocatòria, no presenta la memòria o la memòria presentada es considerada no apta pel tribunal.
En tot el que no preveuen expressament aquestes bases és aplicable el capítol 9 del Text refós Llei de finances públiques de Catalunya, aprovat per Decret legislatiu 3/2002, de 24 de desembre, en tot el que no s'oposi o contradigui a la normativa bàsica estatal; la Llei 38/2003, de 17 de novembre, general de subvencions, en els seus preceptes bàsics i el seu reglament de desplegament, aprovat per Reial Decret 887/2006, de 21 de juliol, i la resta de normativa administrativa aplicable.